Stencibility

Stencibility on 2010. aastal Tartust alguse saanud Eesti kõige esimene tänavakunstifestival, mis toimub igal aastal lisaks Tartule ka teistes erinevates Eesti linnades ja välismaal. Festival kuulub Euroopa vanimate tänavakunstifestivalide hulka. Aja jooksul on festival kujunenud üheks olulisemaks omataoliseks ürituseks Baltikumis. Festivali nimi viitab stencil-tehnikale. Stencibility eestvedaja on kunstnik ja ettevõtja Sirla Joala, kes pälvis 2024. aastal Ado Vabbe nimelise kunstipreemia.

Festivali raames tutvustatakse, propageeritakse ja luuakse uut tänavakunsti, toimuvad giidituurid ning antakse välja tänavakunsti kaarte. Festivali eesmärk on toetada vabakujulist tänavakunsti, aidata kaasa selle valdkonna kestlikkusele Eestis ning rikastada linnaruumi.

Olulisel kohal on kunstnike loominguline vabadus: neile antakse kasutada kokkulepitud seinapinnad, liikumisvahendid ja töövahendid, kuid teoste sisu ja vormi määravad nad ise. Tööde loomine toimub kohapeal ning sageli mõjutavad seda ümbruskond ja kohalikud elanikud. Eestis kui ka kõikjalt mujalt maailmast pärit kunstnikud on läbi aastate Tartusse loonud arvukalt uusi teoseid; teiste seas on festivalil osalenud näiteks SEPE, MTO, Kashink, Animalitoland, Edward von Lõngus ja Kairo.

2024. aastal oli Stencibility tänavakunsti festival ka osa Euroopa kultuuripealinn Tartu 2024 põhiprogrammist.

 Olulisemad sündmused 

 2015 – festival Stencibility toimus Tartus, Rakveres ja Pukas.
 2018 – loodi esimene ratastel kleepsunäitus.
 2022 – Berliinis Neurotitan galeriis avati näitus „Hello Mister Police Officer“.
 2023 – näitus „Hello Mister Police Officer“ avati ka Aberdeenis NuArt festivalil.
 2024 – SLÄP! kleepsubuss, Euroopa suurim kleepsunäitus, milleks koguti 25 000 kleepsu 300-lt kunstnikult üle maailma. "Hello Mister Police Officer" näituse avamine Tallinnas. Näituse "Peitus" avamine Tartu Pärmivabrikus.

 Viited 

Välislingid
Koduleht

 Jaak Eelmets "Rakveres keskraamatukogu seinal ilutseb tammine rüütel" ERR, 30. aprill 2015
 Kristel Härma "Festival Stencibility: kvaliteetne tänavakunst võib kaunistada ka väikelinnu" ERR, 21. aprill 2015
 "Täna startis tänavakunstifestival Stencibility" ERR, 21. aprill 2015
 Rutt Ernits "Tänavakunstifestival Stencibility toimub korraga kolmes linnas" ERR, 10. aprill 2015

Kategooria:Tartu üritused
Kategooria:Eesti kunstifestivalid
Kategooria:Grafiti